als_Latn dik_Latn sag_Latn
Kapiteni flet gjerë e gjatë për 8 javët e para të kampionatit. Ai e bën të qartë se këtij Skënderbeu i mungon vetëm goli, ndërsa ndeshjen e radhës e konsideron vendimtare
Leonard Trebicka
Pas mungesës në ndeshjen me Flamurtarin në Vlorë, kapiteni i Skënderbeut, Bledi Shkëmbi, rikthehet në formacion këtë javë. Ai do të jetë në fushë ndaj Vllaznisë, këtë pa 3 nga shokët e mesfushës, siç janë Berisha, Lilaj dhe Progni. Pasi ka lënë pas edhe dëmtimin, mesfushori korçar mendon se këtë javë fillon edhe kthesa e Skënderbeut. Ai shpreh keqardhjen për Vllazninë, duke gjykuar se për bardhekuqtë nuk ka alternativë tjetër veç fitores. Dje, në stërvitjen e parë në Korçë, në konferencën për shtyp ka qenë kapiteni Bledi Shkëmbi, i cili për “Sport Ekspres” ka dhënë këtë intervistë:
- Shkëmbi, më i fortë nga sa e kishit parashikuar ky kampionat, nga i cili kanë kaluar 8 javët e para…?
– Që në fillim dukej se do të ishte i fortë, pasi disa skuadra ishin forcuar ndjeshëm, por nuk është se këtu qëndron problemi. Problemi është te vetja dhe aty duhet ta shohim gjithmonë të keqen, jo te forcimi i ekipeve të tjera.
- Çfarë keni parasysh, mund ta thoni më qartë?
– Kam parasysh atë që të gjithë e shohin dhe nuk kemi pse të fshihemi. Po vuajmë të shënojmë golin dhe këtu dua të bëj një sqarim, pasi nuk e kam fjalën vetëm për sulmuesit. Sezonin e kaluar në këtë kohë shënonim edhe ne mesfushorët, duke filluar nga unë personalisht, por edhe mbrojtësit. Nuk është problemi vetëm te sulmuesit, por tek i gjithë ekipi.
- Edhe trajneri e ka evidentuar këtë fakt më parë…
– Normalisht, përgjegjësia e humbjes së rasteve është e atij që e humb, por mendoj se golat duhet t’i shënojnë të gjithë, aq më tepër që ekipi ynë është shumë më tepër në sulm se të gjithë kundërshtarët. Këtë e keni vënë re edhe në ndeshjet e fundit, teksa krijojmë volum të madh loje, por nuk shënojmë.
- Duke qëndruar te sulmi, nuk është ruajtur asnjëherë dyshja bazë e këtij reparti. Pse, sipas jush?
– Kjo është pyetje për trajnerin, pasi unë e thashë edhe më parë se nuk mund të fshihemi dhe të themi se nuk kemi probleme në sulm. Mendimi im mbetet që duhet të shënojë i gjithë ekipi.
- Skënderbeu shkon shumë herë te zona kundërshtare dhe aty gabon…
– Për këtë na vjen më shumë keq. Të gjithë e patë lojën që bëmë në Vlorë, një lojë të shkëlqyer dhe kishim shumë raste, por nuk shënuam. E njëjta gjë ndodhi edhe me Tiranën. Ne me lojë kemi qenë superiorë në të gjitha ndeshjet, por në futboll gjithmonë vlen goli dhe duhet ta pranojmë se kemi probleme në sulm. Nuk duhet të bëjmë me faj asnjë individ të veçantë.
- Nga 24 pikë, Skënderbeu ka marrë gjysmat. 12 pikë të lëna janë shumë, apo jo?
– E kemi thënë dhe e kemi pranuar të gjithë se nuk jemi në nivelin e kërkuar. Nuk jemi në nivelin e një ekipi, që duhet të dalë sërish kampion. Eshtë e qartë dhe e thjeshtë për ta kuptuar. Por ajo që na bën të ndjehemi të qetë dhe optimistë, është loja. Kur ne bëjmë lojë dhe prodhojmë shumë, besojmë se që këtë javë do të bëjmë kthesën.
- Të shtunën në Korçë vjen Vllaznia, një ndeshje me e rëndësishme se të tjerat, sepse fitorja mungon prej tri javësh. Si e mendoni?
– Patjetër që fitorja në këtë takim është me e rëndësishme se gjithçka. Ndoshta në këtë pikë që jemi, është ndeshja më e rëndësishme e kampionatit. Nuk na falet më asnjë hap fals, pasi gjithçka do të bëhej e pamundur. Respekt për Vllazninë, pasi kam konsideratë për atë klub, për mënyrën si luan, si sillet si ekip, por edhe si klub dhe si qytet.
- Duke parë kalendarin, 5 javët në vazhdim janë të favorshme, me 4 ndeshje në shtëpi dhe një në Laç. Çfarë do të thotë për ju ky fakt?
– Ne kënaqemi, duke mundur fillimisht Vllazninë, pastaj të tjerat me radhë. Po t’i marrim ndeshjet në grup dhe të mendojmë për pikët që duhet të fitojmë, bëjmë gabim. Kemi ndeshjen me Vllazninë dhe sinqerisht jemi të përqendruar maksimalisht vetëm te kjo ndeshje.
- E kishit menduar ndonjëherë se pas 8 javësh Skënderbeu do të kishte 3 fitore, 3 barazime dhe 2 humbje?
– Nuk e kisha menduar se do të hasnim kaq shumë probleme për shënimin e golave. Që do të ishte e vështirë, e kisha menduar, por që do të kishim kaq pak pikë pas 8 javësh, nuk e kisha menduar kurrë. Këtë javë mbyllet faza e parë, por janë edhe tre faza dhe 3 pikë diferencë me rivalët nuk janë asgjë. Kjo distancë ka ardhur, duke parë që të gjithë ekipet mundohen të mos humbin. – Ndoshta lojtarët e larguar kanë qenë më të fortë se ata që janë afruar?
– Jo, pa përmendur emra, mendoj se Skënderbeu i këtij viti është më i mirë se çdo vit tjetër. Lojtarët e Skënderbeut janë absolutisht më lart se ata të rivalëve.
- Së fundi, ka zëra për afrimin e Plakut. Ju si kapiten, keni dijeni?
– Kam parë vetëm në gazeta dhe nuk jam në dijeni të këtij fakti. Skënderbeu mirëpret çdo lojtar të mirë, edhe Plakun.
Konfirmohen 3 mungesat, Lilaj, Berisha dhe Progni
Kristi Vangjeli rezulton me dy kartonë të verdhë dhe nesër do të jetë në fushë ndaj Vllaznisë. Të vetmtit që nuk do të jenë gati për trajnerin Josa, janë Lilaj, Berisha dhe Progni, dy të parët të skualifikuar dhe i fundit i dëmtuar. Progni nxori shpatullën dhe, pas rezonancës, u vendos të mos aktivizohet këtë javë. Për Ademir Souzën duhet thënë se vijon terapinë dhe duhen edhe disa muaj, që të rikthehet. Në çdo ndeshje korçarët kanë mungesa të shumta, që vijnë kryesisht nga kartonët. Skënderbeu është skuadra më e ndëshkuar në Superligë.
Ekipi kthehet në Korçë, Josa 2 orë stërvitje
Pas një jave mungese, skuadra korçare ka zhvilluar dje seancën e parë në shtëpi. Ndeshjet në transfertë me Flamurtarin dhe ajo me Himarën në Kupë, bënë që kampionët, për më shumë se një javë, të stërviteshin në Durrës. Dje trajneri Josa dhe të tijtë kanë zbarkuar në stadiumin “Skënderbeu”, në orën 15:30. Kur të gjithë lojtarët ishin gati, trajneri ka bërë një takim të shkurtër me ta, duke analizuar ndeshjen e radhës dhe duke ndarë detyrat. Më pas ekipi është stërvitur në aneksin e stadiumit me ngarkesë të lartë, gati për dy orë. Seanca e fundit do të zhvillohet sot, por nuk ka një orar zyrtar. Sot pasdites pritet që ekipi të grumbullohet në hotel “George” për të pritur ndeshjen e javës së fundit të kësaj faze ndaj Vllaznisë.
Formacioni, priten ndryshime nga Josa
Skënderbeu sot mbyll përgatitjet dhe trajneri Josa e ka gati formacionin titullar për ndeshjen ndaj Vllaznisë. “Sport Ekspres” vetëm një ditë më parë ka nxjerrë një formacion të mundshëm, por pritet të ketë ndonjë ndryshim,q ë ka të bëjë me emrin e Nimagës. Edhe Sefa në fakt ka mundësi për të qenë titullar, por gjithçka varet nga gjendja e Peterit, nëse do të jetë 100% gati, pas maskës që ka vendosur në fytyrë. Për emrat e tjerë, nuk ka shumë dyshime. E sigurt është që trajneri Josa do të hedhë në fushë një skuadër sulmuese.
Dalin në shitje biletat, priten shumë tifozë
Në Korçë dy ditët e fundit temperaturat kanë qenë afër zeros, që do të thotë se është klima më e përshtatshme për një skuadër dhe për një tifozëri, që është mbiquajtur “Ujqërit e dëborës”. Tashmë është e pamundur që të luhet në orët e vona të mbrëmjes në Korçë, gjë që e vërteton edhe orari i ndeshjes së nesërme, që do të luhet në orën 14:00. Kompania private, që merret me shitjen e biletave, ka hedhur në treg që dje një pjesë të mirë të biletave për këtë ndeshje. Tifozët kanë premtuar se do të jenë të shumë të numër dhe do ta mbështesin ekipin e zemrës për të arritur fitoren.
als_Latn hat_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn